1. ábra: Megfelelés %-ban a törzshálózati folyosóhálózaton

Forrás: TENtec

Vasút

A vasút villamosítása tekintetében a megfelelés már a 2017-es adatok szerint is magas szinten, 89 %-on állt. Bizonyos elszigetelt hálózatokra, főleg Írországban, az Egyesült Királyságban, a Balti államokban, Spanyolországban és Portugáliában azonban ez nem vonatkozott. A vasúti nyomtáv tekintetében a megfelelés már a 2017-es adatok szerint is magas, 86 %-os volt. A három fő kivételt az Ibériai-félszigeten még mindig domináns ibériai nyomtáv, az ír nyomtáv – amely még mindig az egyetlen nyomtáv Írországban – és a Balti államokban és Finnországban szinte kizárólagosan alkalmazott széles nyomtáv képezik. A 2017-es adatok óta tovább javult a helyzet, és a változtatható nyomtávú gördülőállományon végzett fejlesztéseknek köszönhetően némileg csökkent a jelentősége ennek a paraméternek a vasúti átjárhatóság szempontjából. A TEN-T rendelet felülvizsgálata során erre is érdemes lehet kitérni. Az ERTMS (pálya menti) megvalósítása a 2017-es adatok szerint még mindig alacsony mértékű, mindössze 11 %-os. A TEN-T paraméterek vonatkozásában az ERTMS megvalósítása jelenti a legnagyobb kihívást, mivel a vártnál és a kívánatosnál kisebb mértékben haladt előre. A helyzet kezelésére már készültek tervek. Az ERTMS-t eddig főleg a spanyol, a francia, a belga, a luxemburgi, a holland, a szlovén és a lengyel hálózatok bizonyos részein helyezték üzembe. A 2017-ben mért adatokhoz képest tehát javult a helyzet, amit a következő jelentés is tükrözni fog, és Németország például a közelmúltban ambiciózus fejlesztéseket jelentett be az ERTMS terén, miközben más tagállamok szintén jelentősen fokozzák erőfeszítéseiket. A tehervonalak sebességét illetően a 100 vagy annál magasabb km/h paraméter teljesítése már a 2017-es adatok szerint is magas, 86 %-os volt. Elsősorban a Balti államokban, Lengyelországban és Bulgáriában találhatók hiányosságok. A tehervonatok tengelyterhelését illetően a tengelyenként 22,5 vagy annál több tonna paraméter teljesítése már a 2017-es adatok szerint is magas, 81 %-os volt. Ezen a téren elsősorban Romániában, Magyarországon, Lengyelországban és Írországban tapasztalhatók hiányosságok. Végül a tehervonatok hosszát illetően a 740 méteres vagy annál hosszabb mellékvonalakra vonatkozó paraméter teljesítése a 2017-es adatok szerint átlagosan 43 % volt. Franciaországban, a Benelux-államokban, Németországban és Dániában már teljesült ez az előírás. Ezt azonban azzal a már említett fenntartással kell kezelni, hogy a helyzet 2017 óta tovább javult, és itt-ott eltérések láthatók a névleges megfelelés és a tényleges üzemeltetési lehetőségek között. Előfordulhat például, hogy egy vonal alkalmas a 740 méteres vonathosszra, de nem rendelkezik elegendő mellékvonallal ahhoz, hogy a valóságban is biztosítsa ezt a lehetőséget.

Közutak

Közutak esetében a fő vizsgált mutató azon kilométerek teljes száma, amelyek megfelelnek a gyorsforgalmi út/autópálya úttípusnak. Az eredmények szerint a megfelelés már 100 %-os. A TENtec jelenleg nem tartalmaz teljes körű információkat a tiszta üzemanyagok rendelkezésre állásáról. A 2018–2019-as jelentéstételi évekről készített harmadik előrehaladási jelentés várhatóan részletesebb információkat fog közölni.

Kikötők

A tengeri kikötők vasúti összeköttetéseire vonatkozó előírás a 2017-es adatok szerint már 89 %-ban teljesült. A hiányosságok mindössze 14 kikötőt érintenek, melyeknek több mint a fele déli tagállamokban található, többek között Olaszországban és Görögországban. Ismételten ki kell azonban emelni azt, hogy a TEN-T norma csak a vasúti összeköttetés létrehozását írja elő, de nem rendelkezik annak minőségéről. Ezért még mindig előfordulhatnak korlátozások, például egy kikötőhöz vezető utolsó mérföldön hiányzik a csatlakozás, még akkor is, ha az adott kikötő hivatalosan megfelel a TEN-T előírásainak.

Belvízi utak

A folyami információs szolgáltatások megvalósítása tekintetében a megfelelés már a 2017-es adatok szerint is nagyon magas, 98%-os. A még meglévő hiányosságok Franciaországban és Olaszországban találhatók. Az ECMT IV. vagy annál magasabb osztályára vonatkozó paraméternek való megfelelés a 2017-es adatok szerint szintén nagyon magas, 97%-os. A fő hiányosság Horvátországban a Száva-folyón található. A 2017-es adatok szerint a hidak alatt előírt legalább 5,25 méteres megengedett magasság teljesítése 85 %-os. E téren főleg Németországban találhatók hiányosságok. A 2017-es adatok szerint a legalább 2,5 méteres megengedett merülés teljesítése 85 %-os. Hiányosságok főleg Németországban, a Cseh Köztársaságban és Horvátországban találhatók.

Repülőterek

Ami a repülőtereket illeti, a TEN-T rendelet úgy rendelkezik, hogy csak a rendelet 2. mellékletében csillaggal jelölt központi repülőtereknek (tehát 38 repülőtérnek) kell teljesíteniük a 41. cikk (3) bekezdésében foglalt kötelezettséget, tehát azt, hogy 2050-ig kapcsolódniuk kell a transzeurópai közlekedési hálózat vasúti és közúti közlekedési infrastruktúrájához (kivéve, ahol fizikai akadályok lehetetlenné teszik a csatlakozást), és lehetőség szerint integrálódniuk kell a nagysebességű vasúti hálózatba, a potenciális forgalom figyelembe vételével. Ebben a vonatkozásban a megfelelés bíztató, 67 %-os értéket mutat a 2017-es adatok szerint. Az EU területén elszórtan találhatók még nem megfelelő repülőterek, ami általános igényt jelez a repülőterek teljes összeköttetésének kiépítésére.

7.A TEN-T megvalósításának állapota: A TEN-T hálózaton 2016-ban és 2017-ben végrehajtott pénzügyi beruházásokban elért előrehaladás